b'\n_START_ARTICLE_\nGenerolas kvartirmeisteris\n_START_PARAGRAPH_\nGenerolas kvartirmeisteris\xc2\xa0\xe2\x80\x93 karin\xc4\x97s pareigos kai kuri\xc5\xb3 \xc5\xa1ali\xc5\xb3 kariuomen\xc4\x97s vyriausiuose \xc5\xa1tabuose._NEWLINE_Dvi karin\xc4\x97s pareigyb\xc4\x97s\xc2\xa0\xe2\x80\x93 kvartirmeisteris ir generolas kvartirmeisteris\xc2\xa0\xe2\x80\x93 vadinasi pana\xc5\xa1iai, bet yra skirtingos. Kvartirmeisteriai yra intendantai, u\xc5\xbesiimantys \xc5\xabkiniu apr\xc5\xabpinimu, o generolai kvartirmeisteriai\xc2\xa0\xe2\x80\x93 generol\xc5\xb3 rango \xc5\xa1tab\xc5\xb3 vir\xc5\xa1ininkai.\n_START_SECTION_\nVokietija\n_START_PARAGRAPH_\nVokietijos armijoje generolas kvartirmeisteris (vok. Generalquartiermeister) u\xc5\xbesiidavo operatyviniu valdymu ir buvo antras pagal vyresnum\xc4\x85 generolas po generalinio \xc5\xa1tabo vir\xc5\xa1ininko._NEWLINE_Pirmojo pasaulinio karo metais 1914\xc2\xa0m. rugpj\xc5\xab\xc4\x8dio m\xc4\x97n. Erichas Liudendorfas (Erich Ludendorff) buvo Vokietijos Antrosios armijos generolas kvartirmeisteris. Gerai \xc5\xbeinodamas Lje\xc5\xbeo puolimo plan\xc4\x85, kur\xc4\xaf pats pad\xc4\x97jo sudaryti, jis pri\xc5\xbei\xc5\xabr\xc4\x97jo puolim\xc4\x85._NEWLINE__NEWLINE_1916\xc2\xa0m. rugpj\xc5\xabt\xc4\xaf Paulius fon Hindenburgas (Paul von Hindenburg) buvo paskirtas Generalinio \xc5\xa1tabo vir\xc5\xa1ininku. Liudendorfas, kuris buvo Hindenburgo \xc5\xa1tabo vir\xc5\xa1ininku Ryt\xc5\xb3 fronte, \xc4\xaf Generalin\xc4\xaf \xc5\xa1tab\xc4\x85 atvyko kartu su Hindenburgu. Liudendorfas tapo pirmuoju generolu kvartirmeisteriu.\n_START_SECTION_\nJAV\n_START_PARAGRAPH_\nJAV kariuomen\xc4\x97je egzistuoja pareigyb\xc4\x97 Quartermaster General\xc2\xa0\xe2\x80\x93 generalkvartirmeisteris. \xc5\xa0is karininkas (jo laipsnis b\xc5\xabna nuo pulkininko iki generolo leitenanto) atsako u\xc5\xbe Kvartirmeisteri\xc5\xb3 korpuso (JAV kariuomen\xc4\x97s \xc5\xabkinio apr\xc5\xabpinimo \xc5\xa1aka) veikl\xc4\x85. Jis n\xc4\x97ra vis\xc5\xb3 kvartirmeisteri\xc5\xb3 vadas, bet daugiausia u\xc5\xbesiima j\xc5\xb3 apmokymu ir profesiniu rengimu. Jis vadovauja Kvartirmeisteri\xc5\xb3 centrui ir mokyklai (Quartermaster Center and School).'